# **Jobopslag**

Det er en fordel at sætte ind på flere forskellige måder på samme tid, da det øger chancen for succes. Herunder er to metoder at kigge på. Relationel og målrettet ekstern rekruttering.

Relationel rekruttering  
  
Relationel rekruttering er rekruttering fra menneske til menneske og igennem ens netværk.

I skal bruge pointerne fra øvelsen med personen. Fortæl gruppebestyrelsen, alle ledere, eventuelt forældre, at I søger en ny leder og hvad I søger. Alle dem, som har deres gang i gruppen og kender atmosfæren og kulturen, er de bedste til at finde nogle, som de tænker vil passe ind. Bed dem om hjælp til at finde den nye leder ved, at de spørger i deres eget netværk.

Jo flere der er med på at spørge i deres netværk, jo større er chance for succes. Skriv gerne en lille tekst med, hvad I søger eller tag et billede af personen med stikord omkring ønske kompetencer.

Sørg for, at alle dem der skal lede efter jeres nye leder ved, hvad de skal lede efter.

Skriv teksten her:

## Målrettet rekruttering

### Skriv et godt jobopslag

Den eksterne rekruttering kan godt være lidt udfordrende for det handler særligt om, at vi søger nogen vi endnu ikke kender. Men det betyder ikke, at vi ikke ved, hvem det er at vi søger. Med øvelsen ”Rekruttering af nye ledere” i hånden er I godt klædt på. I har her tegnet et billede af, hvad det er for en person I søger, hvad personen skal kunne og have som baggrund. Målret jeres jobopslag derefter og gør jer overvejelser om følgende:

* Hvordan kommunikerer jeg til den rette målgruppe??
* Hvor befinder min målgruppe sig henne?
* Hvor skal jobopslaget lægges op henne i forhold til målgruppe? (Frivillignet.dk, Facebook, instagram, linkedIn, Universiteter, nede i brugsen, på biblioteker osv.)

Når I har tænkt over spørgsmålene kan I selv gå i gang med at lave jeres eget jobopslag. Se de 5 eksempler på spejderjob fra [www.frivilligjob.dk](http://www.frivilligjob.dk) på de næste sider og udfyld til sidst jeres eget i skabelonen.

## Tips til, hvad der kan være en del af et godt opslag:

**1.Fokuser på ansøgerens behov**  
Hvad får man ud af være leder hos os? Man kommer let til at fokusere på, hvad det er for opgaver, man mangler hænder til - men husk at holde fokus på, hvad der får den frivillige til at melde sig, fx:

* At gøre en forskel for andre
* At lære om sig selv og andre
* At få nye kompetencer at kunne skrive på CV'et
* At blive en del af et værdifuldt fællesskab og skabe nye relation og netværk

Men husk også, at I skal skille jer ud og vise, hvorfor det netop er hos jer, man skal engagere sig. Det er fint at skrive, at man kan gøre en forskel - men husk at skrive, hvordan og for hvem, man gør en forskel i jeres organisation. Og hvad er det egentlig for nogle specifikke kompetencer, man kan skrive på sit CV efter at have været frivillig hos jer? Gør det kort og klart - men undlad klichéer. Kig eventuelt på leder-kompetence kortene for inspiration.

**2. Besvar de grundlæggende spørgsmål**  
Jeres opslag skal give læseren svar på nogle basale spørgsmål, fx:

* Hvor meget tid skal jeg bruge på det frivillige arbejde?
* Hvad er De grønne pigespejdere for en organisation?
* Hvilke situationer kommer jeg til at stå i?
* Hvad forventer De grønne pigespejdere af mig - som menneske og fagligt?
* Hvem er de andre frivillige og ansatte?

Og selvfølgelig spørgsmålet: Hvorfor skal jeg melde mig som leder her? Brug eventuelt jeres refleksioner fra de tre S’er: Sammen, Sagen, Sjovt i værktøjet ”Refleksion”.

Dette skulle dog helst blive besvaret igennem alle de ovenstående punkter.

Tænk over, hvad I selv gerne ville have vidst på forhånd da I startede som spejderleder. Tænk også over, hvilken type frivillig I henvender jer til; er det en nysgerrig, tovholder, loyal eller kernefrivillig? (disse betegnelser kan du læse mere om i ”Frivilligroller”).

Brug dokumentet ”Skabelon” til at lave jeres eget jobopslag. Se også eksempler på jobopslag som tidligere har været brugt på frivilligjob.dk. Stjæl endelig med arme og ben. Det er meget sjældent at frivillige søger samme ”frivilligjob” i forskellige byer, så det gør ikke spor, at de samme ligger flere gange.

HUSK – lav et nyt opslag for hver type person/opgave. Hellere 10 forskellige jobopslag end ét der prøver at ramme det hele. Det er ikke målrettet, og taler ikke ind i målgruppens behov.